

|  |  |
| --- | --- |
| **2021/14****HU** | **2021. március 19.** |

**HU**

**#YEYS2021: Az európai fiatalok nemzedéke nem ijed meg a kihívásoktól, és elmondja véleményét az éghajlatváltozásról**

**Európa minden részéből érkező középiskolás diákok konkrét javaslatokat nyújtottak át az Európai Bizottság ügyvezető alelnökének, Frans Timmermansnak azon a virtuális ifjúsági éghajlat-politikai csúcstalálkozón, amelyet az Európai Gazdasági és Szociális Bizottság (EGSZB) szervezett 2021. március 18–19-én.**

„*Az európai fiatalok beleszólhatnak az EU jövőjébe: a ti konkrét cselekvésre való felhívásaitok nélkül az* [*európai zöld megállapodás*](https://ec.europa.eu/info/strategy/priorities-2019-2024/european-green-deal_hu) *nem jött volna létre*” *– hangsúlyozta* **Frans Timmermans** a [Your Europe your say 2021](https://www.eesc.europa.eu/hu/agenda/our-events/events/your-europe-your-say-2021) rendezvény hallgatóságához intézett üdvözlőbeszédében. *„Nagyon lenyűgöztek az éghajlatváltozás problémájával kapcsolatos mélyreható ismereteitek, és az, ahogyan bemutattátok nekem javaslataitokat. Így kell élni és megérteni egymást, hiszen rendkívül nehéz gyűlölni olyasvalakit, akit meg tudunk érteni*” – zárta beszédét.

Két napig tartó élénk virtuális viták és eszmecserék után a #YEYS2021 rendezvényen részt vevő több mint 234 16-18 év közötti diák konkrét ajánlásokat dolgozott ki, amelyeket a záró plenáris ülésen ismertettek.

A diákoknak az [ENSZ éghajlatváltozási konferenciájának](https://ukcop26.org/) (COP) szimulációjában egy érdekképviseleti csoport szerepébe kellett bújniuk, és együtt kellett működniük más csoportokkal, hogy kidolgozzanak egy olyan tervet, amelynek célja, hogy az évszázad végére a globális felmelegedést biztonságos szinten, jóval 1,5 °C alatt tartsák. A csoportok valódi ágazatokat és szereplőket képviseltek, melyek termelő- és lobbitevékenysége befolyásolja a globális felmelegedést.

A diákok a következő[javaslatokat](https://www.eesc.europa.eu/hu/agenda/our-events/events/your-europe-your-say-2021/conclusions-event) terjesztették elő:

* Városi fák ültetése és függőleges kertek telepítése
* Egy „ökológiai Manhattan-projekt” az EU számára, amely hatalmas összegeket fektet be az új technológiákba
* Beruházás a képzési lehetőségek bővítésébe a nyilvánosság számára
* Az egyes országok sajátos körülményeire reagáló, testre szabott szakpolitikák végrehajtása
* Az erdőtelepítésnek mint a szén-dioxid-eltávolítás egyik leghatékonyabb hosszú távú megoldásának a támogatása
* Hidrogén és biogáz bevezetése a fosszilis tüzelőanyagok fokozatos megszüntetése mellett
* A fejlett és a fejlődő országok közötti szakadék megszüntetése

Az európai fiatalok által kidolgozott és nyolc diák által ismertetett végleges terv 2100-ra + 1,4 °C-os hőmérséklet-emelkedést jelzett előre, így teljesítve a gyakorlat célkitűzését.

A diákokat **Christa Schweng**, az EGSZB elnöke fogadta, aki így nyilatkozott: *„Reménnyel telve tekintek Európa jövője felé, és biztos vagyok abban, hogy a következő európai generáció jó kezekben van. Zöld átállásra van szükségünk egy olyan zöld gazdaság irányába, amely senkit sem hagy magára. Ehhez aktív polgárokra van szükségünk, ez pedig a fiatalok bevonásával kezdődik”.* **Cillian Lohan**, az EGSZB kommunikációért felelős alelnöke a következő megjegyzésekkel zárta a rendezvényt: „*Remélem, hogy a YEYS tapasztalatai arra ösztönöztek titeket, hogy aktív polgárok legyetek, szükségünk van a részvételetekre, ha azt akarjuk, hogy a demokrácia erős legyen. Az ifjúsági mozgalom megmutatta, hogy a változás az utcáról is kiindulhat. A mai napon segítünk abban, hogy a konkrét cselekvésre buzdító felhívásaitokra odafigyeljenek a politikai döntéshozatal központjaiban”*.

A rendezvény alatt a diákok megoszthatták elképzeléseiket és nézeteiket különböző vendégekkel, a vitában részt vettek például **Anuna de Wever** és **Adelaide** **Charlier** belga klímaaktivisták, **Samuel Masse**, a Fiatal Gazdák Európai Tanácsának elnöke és **Ska Keller**, az Európai Parlament Zöldek/Európai Szabad Szövetség képviselőcsoportjának társelnöke, aki így nyilatkozott: „*Természetesen nem akarjuk újra feltalálni a kereket, hiszen már sok kutatás történt ezen a területen! Tudjuk, hogy milyen eljárásokat kell elfogadni és végrehajtani nemzeti szinten! A klímarendelet nagyon fontos lépés, ami azonban nem történhetett volna meg a külső nyomás és a fiatalok szerepvállalása nélkül!”*

**Háttér:**Miután a Covid19-járvány miatt 2020 márciusában nem került sor megrendezésére, az EGSZB fiataloknak szóló 2021. évi kiemelt rendezvénye 33 iskolát választott ki, egyet-egyet mind a 27 uniós tagállamból és az öt tagjelölt országból (Albánia, Észak-Macedónia, Montenegró, Szerbia és Törökország), egyet pedig az Egyesült Királyságból.

Ezzel a kezdeményezéssel az EGSZB arra törekszik, hogy a fiatalabb nemzedék nézetei, tapasztalatai és ötletei is figyelmet kapjanak az uniós döntéshozatalban.

A 2021. évi YEYS-ről további információk a [rendezvény hivatalos oldalán](https://www.eesc.europa.eu/hu/agenda/our-events/events/your-europe-your-say-2021) találhatók.

**További információkat a következő címen kaphat:**

# EGSZB Sajtóosztály — Katerina Serifi+ 32 (0)2 546 9175

aikaterini.serifi@eesc.europa.eu

**@EESC\_PRESS** [**@youreurope**](https://twitter.com/youreurope)

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Az Európai Gazdasági és Szociális Bizottság a szervezett civil társadalom különböző gazdasági és társadalmi alkotóelemeit képviselő, tanácsadó intézményi szerv, amelyet a Római Szerződés hozott létre 1957-ben. Tanácsadó szerepe révén tagjai – s így az általuk képviselt szervezetek – részt vehetnek az uniós döntéshozatal folyamatában. Az EGSZB 329 tagot számlál szerte Európából, akiket az Európai Unió Tanácsa nevez ki.*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***